b'\n_START_ARTICLE_\nNaistenjuhla\n_START_SECTION_\nHistoria\n_START_PARAGRAPH_\nAristofaneen Naistenjuhlan esitysaikaa, kilpailijoita tai sijoittumista ei tarkoin tiedet\xc3\xa4, koska n\xc3\xa4ytelm\xc3\xa4n alusta puuttuvat tavanomaiset esityst\xc3\xa4 koskevat tiedot. Muista tiedoista ja sis\xc3\xa4ll\xc3\xb6st\xc3\xa4 p\xc3\xa4\xc3\xa4tellen n\xc3\xa4ytelm\xc3\xa4n kantaesitys on ollut Ateenan Dionysoksen teatterilla kaupunki-Dionysia-juhlilla vuonna 411 eaa. tai heti vuoden 410 eaa. alussa. Arvellaan, ett\xc3\xa4 vuonna 407 eaa. Aristofanes on esitt\xc3\xa4nyt toisen samaan juhlaan liittyneen komedian, joka ei ole s\xc3\xa4ilynyt nykyaikaan.\n_START_SECTION_\nSis\xc3\xa4lt\xc3\xb6\n_START_PARAGRAPH_\nNaistenjuhla edustaa tyylilt\xc3\xa4\xc3\xa4n ja rakenteeltaan niin kutsuttua vanhaa attikalaista komediaa. N\xc3\xa4ytelm\xc3\xa4 koostuu 1\xc2\xa0231 runos\xc3\xa4keest\xc3\xa4.\n_START_SECTION_\nJuoni\n_START_PARAGRAPH_\nAteenan naiset ovat kokoontuneet vuotuisille Demeterin kunniaksi vietetyille Thesmoforia-hedelm\xc3\xa4llisyysjuhlille. Samalla he k\xc3\xa4ytt\xc3\xa4v\xc3\xa4t kokoontumista hy\xc3\xb6dykseen keskustellakseen siit\xc3\xa4, miten tulisi kostaa tragediakirjailija Euripideelle. T\xc3\xa4m\xc3\xa4 on saanut naiset raivoihinsa siit\xc3\xa4, ett\xc3\xa4 on n\xc3\xa4ytelmiss\xc3\xa4\xc3\xa4n esitt\xc3\xa4nyt n\xc3\xa4m\xc3\xa4 mielipuolisina, murhanhimoisina ja seksuaalisesti turmeltuneina._NEWLINE_Euripides pelk\xc3\xa4\xc3\xa4 naisten voimaa ja pyyt\xc3\xa4\xc3\xa4 Agathonin, toisen tragediakirjailijan, apua. Agathonin pit\xc3\xa4isi vakoilla naisia juhlassa Euripideen puolesta. Koska juhlaan saivat osallistua vain naiset, t\xc3\xa4m\xc3\xa4 tarkoitti sit\xc3\xa4, ett\xc3\xa4 Agathonin tulisi pukeutua naiseksi. Agathon onkin jo naisten vaatteissa, koska oli valmistautumassa n\xc3\xa4ytelm\xc3\xa4esitykseen, mutta h\xc3\xa4n pelk\xc3\xa4\xc3\xa4 Ateenan naisten olevan h\xc3\xa4nelle kateellisia. H\xc3\xa4n pelk\xc3\xa4\xc3\xa4 my\xc3\xb6s paljastumista, eik\xc3\xa4 siksi uskalla osallistua juhliin. Euripideen vanha sukulainen Mnesilokhos tarjoutuu menem\xc3\xa4\xc3\xa4n juhliin Agathonin sijasta. Niin Euripides pukee t\xc3\xa4m\xc3\xa4n Agathonilta lainattuihin naisten vaatteisiin ja l\xc3\xa4hett\xc3\xa4\xc3\xa4 h\xc3\xa4net juhliin._NEWLINE_Juhlissa osoittautuu, ett\xc3\xa4 naiset k\xc3\xa4ytt\xc3\xa4ytyv\xc3\xa4t kuin miehet demokratian kansalaisina, pit\xc3\xa4en kokousta, jossa on nimetyt viranhoitajat sek\xc3\xa4 tarkat toimintatavat ja kirjanpito. P\xc3\xa4iv\xc3\xa4n kokouksen p\xc3\xa4\xc3\xa4aiheena on Euripides. Kaksi naista, Mikka ja myrttikauppiatar, esitt\xc3\xa4v\xc3\xa4t valituksensa Euripideesta. Mikkan mukaan Euripides on opettanut miehet suhtautumaan naisiin ep\xc3\xa4luottamuksella, mink\xc3\xa4 seurauksena miehet ovat valppaampia ja naisten on hankalampi livahtaa ostoksille. Myrttikauppiattaren mukaan miehet eiv\xc3\xa4t v\xc3\xa4lit\xc3\xa4 jumalista, mik\xc3\xa4 tekee myrttiseppeleiden myymisest\xc3\xa4 vaikeampaa. Mnesilokhos osallistuu keskusteluun kuin yhten\xc3\xa4 naisista ja sanoo, ett\xc3\xa4 naiset k\xc3\xa4ytt\xc3\xa4ytyv\xc3\xa4t todellisuudessa viel\xc3\xa4 huonommin kuin miten Euripides sen esitt\xc3\xa4\xc3\xa4. H\xc3\xa4n luettelee yksityiskohtaisesti omia kuvitteellisia syntej\xc3\xa4\xc3\xa4n aviovaimona, kuten seksiseikkailut poikayst\xc3\xa4v\xc3\xa4n kanssa, mukaan lukien kohtaus, jossa olivat mukana my\xc3\xb6s laakeripuu ja Apollonin patsas._NEWLINE_Naiset raivostuvat, mutta j\xc3\xa4rjestys palautuu, kun paikalle tulee naispuolinen sanansaattaja. Paljastuu, ett\xc3\xa4 t\xc3\xa4m\xc3\xa4 onkin Kleisthenes, Ateenassa tunnettu naismainen homoseksuaali. H\xc3\xa4n kertoo h\xc3\xa4lytt\xc3\xa4v\xc3\xa4n uutisen: juhlissa on naiseksi pukeutunut mies, joka vakoilee Euripideen puolesta. Kaikki ep\xc3\xa4ilev\xc3\xa4t heti Mnesilokhosta, koska h\xc3\xa4n on joukon ainoa, jota kaikki eiv\xc3\xa4t tunne. H\xc3\xa4net riisutaan ja niin h\xc3\xa4n paljastuu mieheksi. Mnesilokhos sieppaa Mikkan vauvan ja uhkaa surmata sen, ellei h\xc3\xa4nt\xc3\xa4 vapauteta, mik\xc3\xa4 on parodia Euripideen n\xc3\xa4ytelm\xc3\xa4n Telefos kohtauksesta. Tarkemmassa tutkimuksessa paljastuu, ett\xc3\xa4 \xe2\x80\x9dvauva\xe2\x80\x9d onkin viinileili. Mnesilokhos ei h\xc3\xa4tk\xc3\xa4hd\xc3\xa4 vaan uhkaa sit\xc3\xa4 veitsell\xc3\xa4. Tissuttelijaksi paljastunut Mikka pyyt\xc3\xa4\xc3\xa4 leilins\xc3\xa4 vapauttamista. Neuvosto ei suostu neuvottelemaan, joten Mnesilokhos puukottaa leili\xc3\xa4, mik\xc3\xa4 saa Mikkaan rynt\xc3\xa4\xc3\xa4m\xc3\xa4\xc3\xa4n paikalle astian kanssa, ettei viini mene hukkaan._NEWLINE_Seuraa kuoron parabasis. Sill\xc3\xa4 v\xc3\xa4lin miespuoliset viranomaiset saavat tiet\xc3\xa4\xc3\xa4, ett\xc3\xa4 vain naisille tarkoitetussa juhlassa on mies. Mnesilokhos pid\xc3\xa4tet\xc3\xa4\xc3\xa4n ja skyyttil\xc3\xa4inen jousimies (Ateenan vastine poliisivoimille) sitoo h\xc3\xa4net lankkuun prytanien m\xc3\xa4\xc3\xa4r\xc3\xa4yksest\xc3\xa4. Euripides yritt\xc3\xa4\xc3\xa4 vapauttaa Mnesilokhoksen joukossa farssimaisia kohtauksia, joissa h\xc3\xa4n heitt\xc3\xa4ytyy h\xc3\xa4nen omista n\xc3\xa4ytelmist\xc3\xa4\xc3\xa4n per\xc3\xa4isin oleviin rooleihin: Ensin h\xc3\xa4n tulee paikalle Menelaoksena n\xc3\xa4ytelm\xc3\xa4st\xc3\xa4\xc3\xa4n Helena, mihin Mnesilokhos vastaa esitt\xc3\xa4m\xc3\xa4ll\xc3\xa4 Helenan roolia; sitten Perseuksena n\xc3\xa4ytelm\xc3\xa4st\xc3\xa4\xc3\xa4n Andromeda, miss\xc3\xa4 roolissa h\xc3\xa4n sy\xc3\xb6ksyy n\xc3\xa4ytt\xc3\xa4m\xc3\xb6n halki teatterinostokurjen (mekhane) avutuksella, jolloin Mnesilokhos esitt\xc3\xa4\xc3\xa4 puolestaan Andromedaa._NEWLINE_Kaikki n\xc3\xa4m\xc3\xa4 hullut yritykset ep\xc3\xa4onnistuvat. Euripides p\xc3\xa4\xc3\xa4tt\xc3\xa4\xc3\xa4 esiinty\xc3\xa4 itsen\xc3\xa4\xc3\xa4n, ja saa neuvoteltua rauhan naisten kuoron kanssa lupaamalla, ettei en\xc3\xa4\xc3\xa4 loukkaa naisia tulevissa n\xc3\xa4ytelmiss\xc3\xa4\xc3\xa4n. Naiset auttavat Euripidesta vapauttamaan Mnesilokhoksen. Euripides pukeutuu vanhaksi naiseksi, ja h\xc3\xa4iritsee tanssityt\xc3\xb6n ja huilunsoittajattaren avustuksella skyyttil\xc3\xa4ist\xc3\xa4 jousimiest\xc3\xa4 tarpeeksi, jotta Mnesilokhos saadaan sill\xc3\xa4 aikaa vapaaksi. Skyytti yritt\xc3\xa4\xc3\xa4 ottaa heid\xc3\xa4t kiinni, ennen kuin he p\xc3\xa4\xc3\xa4sev\xc3\xa4t tarpeeksi kauaksi pakoon, mutta naisten kuoro ohjaa skyytin v\xc3\xa4\xc3\xa4r\xc3\xa4\xc3\xa4n suuntaan, ja niin komedia p\xc3\xa4\xc3\xa4ttyy onnellisesti.\n_START_SECTION_\nTulkintoja\n_START_PARAGRAPH_\nKomedia k\xc3\xa4\xc3\xa4nt\xc3\xa4\xc3\xa4 sukupuoliroolit nurin p\xc3\xa4in, koska siin\xc3\xa4 miehet pukeutuvat naisten vaatteisiin, kun taas naiset pit\xc3\xa4v\xc3\xa4t j\xc3\xa4rjest\xc3\xa4ytynytt\xc3\xa4 kokousta Ateenan ekklesian eli kansankokouksen tapaan. N\xc3\xa4in n\xc3\xa4ytelm\xc3\xa4 voidaan n\xc3\xa4hd\xc3\xa4 jossain m\xc3\xa4\xc3\xa4rin feministisen\xc3\xa4, vaikkakin my\xc3\xb6s naisista tehd\xc3\xa4\xc3\xa4n pilaa esimerkiksi n\xc3\xa4iden alkoholink\xc3\xa4ytt\xc3\xb6\xc3\xa4 koskien. Sukupuoliroolien lis\xc3\xa4ksi n\xc3\xa4ytelm\xc3\xa4ss\xc3\xa4 tehd\xc3\xa4\xc3\xa4n pilaa erityisesti Euripideen kustannuksella, mutta osansa saavat my\xc3\xb6s muut runoilijat, kuten Agathon, Frynikhos, Ibykos, Anakreon, Alkaios, Filokles, Ksenokles ja Theognis.'